**Z A P I S N I K**

**S 4. SJEDNICE GRADSKOG VIJEĆA**

**GRADA IVANIĆ-GRADA**

U Ivanić-Gradu, 11. studenoga 2025.

4. sjednica Gradskog vijeća Grada Ivanić-Grada održana je dana 11. studenoga 2025. godine s početkom u 16:35 sati u Spomen domu Alojza Vulinca, Ivanić-Grad.

Bilješke vodi Matea Rešetar – viša stručna suradnica za poslove Gradskog vijeća i Gradonačelnika.

Prisutni članovi Gradskog vijeća:

Željko Pongrac, Željko Brezovečki Brzi, Maja Krnjević, Ivica Kozjak, Milica Piličić, Mirna Češković, Aleksandra Toth, Irena Fučkar, Danijel Husarić, Mladen Prelec, Renato Mikac, Krešimir Golubić, Ana Samardžić, Katarina Ciganović

Odsutni članovi Gradskog vijeća:

Marijan Lukač

Ostali prisutni:

1. Javor Bojan Leš – gradonačelnik Grada Ivanić-Grada
2. Marina Šiprak – pročelnica Upravnog odjela za lokalnu samoupravu, pravne poslove i društvene djelatnosti
3. Ilijana Mišković – službenica ovlaštena za privremeno obavljanje poslova pročelnika Upravnog odjela za komunalno gospodarstvo, prostorno planiranje, gospodarstvo i poljoprivredu
4. Tamara Mandić – pročelnica Upravnog odjela za financije i proračun
5. Matea Rešetar – viša stručna suradnica za poslove Gradskog vijeća i gradonačelnika
6. Albina Marić – viša stručna suradnica – komunalna redarka
7. Mario Biršić – viši stručni suradnik za društvene djelatnosti
8. Dražen Malec – ravnatelj Pučkog otvorenog učilišta Ivanić-Grad
9. Senka Kušar Bisić – ravnateljica Gradske knjižnice Ivanić-Grad
10. Rosana Škrgulja – ravnateljica Muzeja Ivanić-Grada
11. Sanja Mahovlić Vučinić – direktorica trgovačkog društva Razvojna agencija IGRA d.o.o.
12. Valentin Gadža – direktor trgovačkog društva Poduzetnički centar Ivanić-Grad d.o.o.
13. Dražen Hlad – direktor trgovačkog društva Komunalni centar Ivanić-Grad d.o.o.
14. Sanja Radošević – direktorica trgovačkog društva IVAKOP d.o.o.
15. Zvonimir Geiger – trgovačko društvo Obiteljski radio Ivanić d.o.o.
16. Siniša Klasić – trgovačko društvo Obiteljski radio Ivanić d.o.o.
17. Ivana Dajković

Predsjednik Gradskog vijeća Željko Pongrac je otvorio 4. sjednicu te konstatirao kako je sjednici od ukupno 15 prisutno 14 vijećnika, što predstavlja većinu članova Gradskog vijeća, postoji kvorum te se mogu donositi pravovaljane odluke.

Na sjednici je jednoglasno sa 14 glasova za usvojen zapisnik s 3. sjednice Gradskog vijeća Grada Ivanić-Grada.

Gradsko vijeće jednoglasno je sa 14 glasova za usvojilo sljedeći

**D N E V N I R E D :**

1. **Aktualni sat**

* **Informacija komunalnog redarstva o izvršenim nalozima u prethodnom periodu**

1. **Razmatranje Financijskog izvješća i Izvješća o radu Pučkog otvorenog učilišta Ivanić-Grad za 2024. godinu i donošenje Zaključka o primanju na znanje istog**
2. **Razmatranje Financijskog izvješća i Izvješća o radu Gradske knjižnice Ivanić-Grad za 2024. godinu i donošenje Zaključka o primanju na znanje istog**
3. **Razmatranje Financijskog izvješća i Izvješća o radu Muzeja Ivanić-Grada za 2024. godinu i donošenje Zaključka o primanju na znanje istog**
4. **Razmatranje Financijskog izvješća i Izvješća o poslovanju trgovačkog društva Obiteljski radio Ivanić d.o.o. za 2024. godinu i donošenje Zaključka o primanju na znanje istog**
5. **Razmatranje** **Financijskog izvješća i Izvješća o poslovanju trgovačkog društva Razvojna agencija IGRA d.o.o. za 2024. godinu i donošenje Zaključka o primanju na znanje istog**
6. **Razmatranj****e Financijskog izvješća i Izvješća o poslovanju trgovačkog društva Poduzetnički centar Ivanić-Grad d.o.o. za 2024. godinu i donošenje Zaključka o primanju na znanje istog**
7. **Razmatranje prijedloga i donošenje Zaključka o usvajanju:**
8. **Analize stanja sustava civilne zaštite na području Grada Ivanić-Grada za 2024. godinu**
9. **Godišnjeg plana razvoja sustava civilne zaštite na području Grada Ivanić-Grada za 2025. godinu s financijskim učincima za trogodišnje razdoblje**
10. **Razmatranj****e prijedloga i donošenje Odluke o donošenju Plana djelovanja u području prirodnih nepogoda za 2026. godinu**
11. **Razmatranje prijedloga i donošenje Odluke o osnivanju Savjeta mladih Grada Ivanić-Grada**
12. **Razmatranje prijedloga i donošenje** **Odluke o komunalnoj naknadi**
13. **Razmatranje prijedloga i donošenje Odluke o određivanju vrijednosti boda komunalne naknade**
14. **Razmatranje prijedloga i donošenje Odluke o komunalnom doprinosu**
15. **Razmatranje prijedloga i donošenje Odluke** **o davanju suglasnosti na prijenos vlasništva nekretnina označenih kao k.č.br. 249/3, k.č.br. 248/4, k.č.br. 247/3 i k.č.br. 246/4, k.o. Šarampov i brisanju zabilježbi**
16. **Razno**

Rad prema utvrđenom dnevnom redu.

1. **TOČKA**

Gđa Albina Marić – Ovo je izvješće komunalnog redarstva o aktivnostima koje su odrađene u periodu od 25. rujna do 11. studenog ove godine. U tom promatranom razdoblju provedene su sljedeće aktivnosti: izrađen je projekt krajobraznog uređenja za uspostavu drvoreda u Ulici slobode u sklopu inicijative „Hrvatska-prirodno tvoja“, sadnja novog zelenog koridora i drvoreda. Isto tako, kraj amfiteatra uz šetnicu blizu Ulice kralja Tomislava u listopadu su posađene lukovice tulipana, narcisa i zumbula. U sklopu održavanja javne rasvjete u HEP-u je poslan zahtjev za podešavanje rasvjete na zimsko računanje vremena, a izvođač Trstenik elektronika d.d. otklanja kvarove javne rasvjete po prijavama građana. Sukladno provedbi programa mjera dezinfekcije, dezinsekcije i deratizacije na području Grada Ivanić-Grada u 2025. godini te potpisanom ugovoru između trgovačkog društva Komunalni centar Ivanić-Grad d.o.o. i tvrtke Škarda Sanitarna zaštita d.o.o., od 13. do 17. listopada 2025. godine, provedene su mjere deratizacije i dezinsekcije za poslovne objekte, otvorene vodotoke, parkove i javne površine, na području Grada Ivanić-Grada. Deratizacija je provođena sredstvima koja su dozvoljena, registrirana i dopuštena za primjenu u Republici Hrvatskoj rješenjem Ministarstva zdravstva. Također, u petak 7. studenog. ove godine na adresi Vučakovečka ulica 14, Ivanić-Grad, održana je smotra zimske službe sukladno Ugovoru o pružanju usluge čišćenja nerazvrstanih cesta od snijega i leda na području Grada Ivanić-Grada u zimskom razdoblju 2025./2026. godine. Tijekom smotre izvršena je provjera tehničke ispravnosti vozila, opreme i spremnosti djelatnika zaduženih za provođenje mjera održavanja prohodnosti prometnica u zimskim uvjetima. Uslugu zimske službe na području Grada Ivanić-Grada u sezoni 2025./2026. godine obavljat će poduzeće BINĐO d.o.o., koje je ugovoreni izvođač radova. Zimska služba je spremna za pravovremeno djelovanje i intervencije u slučaju snježnih oborina i poledice, a sve aktivnosti provodit će se prema utvrđenom planu i prioritetima čišćenja nerazvrstanih cesta na području Grada Ivanić-Grada, koje je za potrebe zimske službe podijeljeno u četiri sektora. Što se tiče komunalnog redarstva, u brojevima stanje je ovakvo - prema Komunalnom centru do sada je izdano ukupno 80 naloga. Istima je, između ostalog, obuhvaćena i obnova oštećene vertikalne i horizontalne signalizacije, sanacija i popravak klupa u gradskim parkovima te rekonstrukcija pojedinih sprava na dječjim igralištima. Za korištenje javne površine izdano je 81 rješenje za korištenje javne površine, od toga za Bučijadu 39, 1 za postavljanje skele, 7 za terase ugostitelja, 1 rješenje za uklanjanje predmeta s javne površine te 10 rješenja o produljenju radnog vremena. U 2025. godini Komunalno redarstvo je pokrenulo 36 upravnih postupaka, i to Rješenje o izvršenju obaveznih radnji za neodržavanje parcela, oborinske odvodnje i neodržavanje živica. Također, izdano je i 55 obaveznih prekršajnih naloga za nepropisno parkiranje, uzurpaciju javne površine, odbacivanje otpada i kretanje pasa na javnoj površini bez nadzora vlasnika. Izdano je i 6 opomena za parkiranje na javnim zelenim površinama. Od suglasnosti, izdali smo 36 suglasnosti za korištenje javne površine, za kretanje vozila teža od 3,5T ulicama našeg grada 4 suglasnosti, za izvođenje radova na javnim površinama 63 suglasnosti, za izvođenje radova za izradu priključaka na instalacije 8 suglasnosti. Što se tiče popravaka u društvenim domovima prema zahtjevima domara ili mjesnih odbora, odrađuju se određeni popravci i uklanjaju se kvarovi. Higijeničarska služba nam služi za uklanjanje lešina isto tako po pozivu građana i službi tako da po potrebi izlazi higijeničarska služba koja miče lešine s ceste i javnih površina. Komunikacija s građanima je svakodnevna putem telefona, putem maila ili putem dolaska stranke u Gradsku upravu.

Gđa Maja Krnjević - Mjesni odbori predstavljaju temelj lokalne samouprave i trebali bi biti prvi kanal komunikacije između građana i gradske uprave. Oni su ključni u prepoznavanju i rješavanju svakodnevnih problema u lokalnim zajednicama od komunalne infrastrukture pa do pitanja sigurnosti i kvalitete života. Međutim, u praksi svjedočimo da su mjesni odbori gotovo u potpunosti marginalizirani, njihov rad svodi se na formalnost često bez stvarnog utjecaja na odluke koje se donose na razini Grada. Dodatno zabrinjava činjenica da izbori za mjesne odbore koji su trebali biti raspisani još prije dosta vremena, nekih dvije godine, i dalje nisu održani čime se građanima uskraćuje pravo na sudjelovanje u odlučivanju u vlastitoj sredini. Takva situacija dovodi do osjećaja političke isključenosti građana i slabi povjerenje u institucije lokalne vlasti. Zbog toga nam se građani često javljaju i moje pitanje u vezi toga glasi zašto još nisu raspisani izbori za mjesne odbore i kada se planira njihovo održavanje, odnosno kako gradska uprava vidi stvarnu ulogu mjesnih odbora u sustavu lokalne samouprave i koje će konkretne korake poduzeti da im se vrati funkcionalnost i neovisnost u radu, a u interesu građana. Sljedeće, izgradnja novog dječjeg vrtića je tema koja se provlači i u prošlom sazivu Gradskog vijeća i u ovom sad, već nekoliko godina. Za ovaj projekt osigurana su sredstva iz Fonda EU i Gradsko vijeće je dodatno izglasalo kreditno zaduženje u iznosu od 6,5 milijuna eura kako bi se omogućila realizacija gradnje. No, unatoč tome do sada nismo imali transparentne informacije, transparentne u smislu da nije javno objavljen početak radova, vidimo da je izgradnja vrtića počela. No, ono što građane interesira je prema onim informacijama koje dolaze do nas, radi se o tome da se čini da je došlo do promjene u vrsti gradnje ako je to točno, pa bih Vas molila da mi odgovorite na pitanje da li je točno da umjesto planiranog zidanog objekta što je bio onaj prvi projekt se prelazi na montažnu konstrukciju jer ako je ta informacija točna, to bi značilo da je i troškovnik znatno manji pa se i postavlja pitanje zašto o toj promjeni nije raspravljalo Gradsko vijeće i na temelju čega se zadržava isto kreditno zaduženje unatoč smanjenju obujma i cijene radova ako je to točno. Znači moje pitanje glasi da li se zaista odustalo od zidane gradnje u korist montažne varijante i ako jeste zbog čega je došlo do promjene, tko je donio takvu odluku i kako se ona održava na ukupni troškovnik projekta te na opravdanost kreditnog zaduženja od 6,5 milijuna eura koje smo evo pred godinu dana izglasali. Sljedeće, komunalni redari imaju iznimno važnu ulogu u određivanju reda i kvalitete života u gradu. To nam je svima jasno. Njihova je zadaća nadzirati provedbu odluka o komunalnom redu, voditi brigu o javnim površinama, zaštititi zelene površine te osigurati poštivanje propisa koji se odnose na čistoću i urednost grada. U praksi, koliko vidimo, nekako imamo očito premali broj komunalnih redara i njihov raspored rada nije dostatan za učinkovito obavljanje tih poslova. Prema informacijama s terena, redari rade uglavnom prijepodne, ponekad poslijepodne i na kraju krajeva za ono što građani očekuju i trebaju nije nikako dovoljno. Znači najčešće u kasnim popodnevnim satima ili tijekom vikenda kad ima i najviše zapravo problema. Rezultat toga zapravo je sve veći broj nepravilnosti. To vidimo i tijekom radnog dana, imamo primjer parkiranja na zelenim površinama u cijelom gradu, posebno kod Doma zdravlja tamo preko puta groblja gdje smo mi jedan dan izbrojali 30 različitih automobila u toku jednog dana. Znači, 30 različitih registracija je parkirano bilo na zelenoj površini. Da se svima ispisala kazna, mislim da ne bi bilo opravdanja da se 50%, ako sud nekome i oprosti nešto, ne naplati. Znači, to je stvarno po meni samo jedan detalj, da ne govorimo o tome da se na zelenim površinama parkiraju i na Zelenjaku i svugdje drugdje tako da definitivno to je nešto što trebamo riješiti i time povećati kvalitetu boravka ljudi koji borave, a boravi jako puno ljudi na sportskom parku i u okolnim dijelovima grada gdje se također parkira na zelenim površinama. Ono što je indikativno, u isto vrijeme kada smo brojali koliko je automobila bilo parkirano na zelenoj površini ispred Doma zdravlja, s druge strane iza Naftalana je bila hrpa slobodnih parkirnih mjesta. Prema tome, zaista mislim da treba po tom pitanju ozbiljno početi raditi i doista ne opraštati jer jednom tolerirana greška postala je pravilo i sada je to postalo nekakvo normalno. S druge strane, također, moramo upozoriti na neodgovorno ponašanje vlasnika pasa koji ne skupljaju izmet za svojim ljubimcima i vode pse na dječja igrališta što nije prihvatljivo ni sa zdravstvenog ni s odgojnog aspekta. Znači, mi imamo parkove za kućne ljubimce. Ja ne vidim razlog da se psi ne vode, zašto se ne vode u park za pse, a vode se na dječja igrališta. Mislim to stvarno treba riješiti. Dakle, osim što to sve skupa narušava izgled i komunalni red u gradu, riječ je i o izgubljenim prihodima za gradsku blagajnu jer bi se kroz dosljednu provedbu komunalnih propisa moglo ostvariti znatno više prihoda. Znači, zanima me da li se planira proširenje radnog vremena komunalnih redara ili uvođenje dežurstava u popodnevnim satima i vikendom i zapošljavanje novih ako broj redara nije dostatan, a očito nije jer moramo osigurati veću prisutnost na terenu. Također, koje će se konkretne mjere poduzeti da se spriječi parkiranje na zelenim površinama te da se pojača kontrola vlasnika pasa koji ne poštuju propise i time narušavaju komunalni red i sigurnost građana. Sljedeće pitanje, odnosno tema o kojoj raspravljamo zadnjih godinu dana non stop na svakom vijeću, ali treba govoriti, treba isticati i zaista, ako nam ništa drugo ne preostaje nego samo galamiti, i trebamo galamiti, dakle projekt aglomeracije je jedan od najvećih infrastrukturnih projekata u Ivaniću koji se financira sredstvima EU i predstavlja značajno ulaganje u komunalnu infrastrukturu, prije svega su sustav odvodnje i pročišćavanja otpadnih voda kao što znamo. Samo da podsjetimo naše slušatelje. Od samog početka radova građani, vijećnici i brojni sudionici u prometu ukazuju na brojne nedostatke u kvaliteti izvedenih radova, od loše saniranih prometnica i nogostupa do oštećenja javnih površina i manjkavosti u završnim radovima. Unatoč opetovanim upozorenjima stanje se ni nakon više mjeseci, a u nekim slučajevima i godina, nije u potpunosti popravilo. Posebno zabrinjava što se radi o projektu koji je sufinanciran EU sredstvima što zahtijeva

Predsjednik Gradskog vijeća – Kolegice, mogu samo kratko. Odete u raspravu, dajte konkretizirajte pitanje molim Vas, ne morate toliki uvod raditi.

Gđa Maja Krnjević – Dakle, evo ja moram ovo reći da bih mogla postaviti pitanje, samo još pola minute. Posebno zabrinjava upravo to što je projekt sufinanciran europskim sredstvima što zahtjeva strogo poštivanje standarda kvalitete, transparentnosti i odgovornosti u nadzoru i izvođenju radova. Imamo primjer iz Osijeka gdje je gradonačelnik odbio preuzeti rekonstruiranu tramvajsku prugu zbog nezadovoljavajuće kvalitete izvedbe. Pokazuje, znači, da postoji mehanizam i odlučnost lokalne vlasti da se zaštite interesi građana i javna sredstva. Znači, mene zanima što smo do sad konkretno poduzeli da bi se propusti otklonili prije konačnog preuzimanja radova i isplate sredstava. I zanima me da li će Grad Ivanić po uzoru recimo na primjer Osijeka odbiti preuzeti one dionice ili objekte koji nisu izvedeni u skladu sa propisanim standardima i ugovorenim obvezama sve dok izvođač ne ispravi uočene nedostatke. Moje zadnje pitanje odnosi se na Osnovnu školu Đure Deželića gdje je, problematizirali smo to i na prošlom vijeću, gdje učenici zaista u neprihvatljivim uvjetima pohađaju nastavu i u isto takvim uvjetima rade i nastavnici. Znači, unutar škole se izvode radovi dok traje nastava, kuhinja još uvijek nije završena, rečeno je da će biti gotova do 1.10. Građane to zanima. Ja znam da je škola u vlasništvu Županije no zanima me što ste vi kao Grad poduzeli da se to ubrza odnosno da se kvaliteta boravka djece u OŠ Đure Deželića, a i nastavnika koji tamo rade popravi odnosno da oni ne rade u prašini i u uvjetima u kojima jesu, te da li ste uopće bili tamo i pogledali kako to sve skupa izgleda.

Predsjednik Gradskog vijeća – Molim vijećnike, iznimno smo ovaj put dozvolili opširnije priče u ovom uvodnom dijelu, no 5 minuta je za 5 pitanja pa se držite toga.

Gradonačelnik – Što se tiče mjesnih odbora, slažem se da mjesni odbori su zapravo čimbenik aktivnosti onoliko koliko članovi mjesnih odbora to žele biti i koliko su aktivni. Postoje mjesni odbori koji su aktivni, koji rade dobro i postoje oni koji nisu aktivni. To je nažalost tako. Oni koji su aktivni i proaktivni uvijek su u Gradu na neki način dobro došli, njihove ideje se slušaju, one daju i program rada svake godine i po njihovim na neki način urgencijama se i radi. Nije istina da se njih ne sluša, nije istina da ih se ne konzultira, da se s njima ne komunicira, pa ima i tu evo članova mjesnih odbora i predsjednika koji znaju jako dobro da su gradska vrata uvijek otvorena za sve mjesne odbore i oni koji to žele bez problema mogu učestvovati u radu Grada, u izradi gradskog proračuna i svega ostaloga, a oni koji ne, nažalost ne. Ono što je istina u svemu tome i što se sa Vama u konačnici i slažem, a to je da mi isto smatramo da ovako koncipiran, rekao bih raspored mjesnih odbora, odnosno koncept koji mi imamo, nije dobar. Smatramo da mjesnih odbora ima previše, da su prerascjepkani i da neki mjesni odbori pokrivaju možda, ne znam, sto stanovnika dok neki mjesni odbori pokrivaju i tisuću ili dvije tisuće stanovnika i naša je ideja da prije raspisivanja izbora za nove članove mjesnih odbora zapravo idemo na nekakvu javnu raspravu, reviziju i neki novi koncept mjesnih odbora koje bi onda okrupnili, koji bi bili malo veći i gdje bi bio veći interes da se ljudi aktiviraju i da onda imamo bolju na neki način poziciju. Tako da će se evo nakon javne rasprave, nakon prijedloga novoga koncepta tog mjesnog ustroja u gradu ići onda i na nove izbore za mjesne odbore, a ima raznih gradova, sredina, općina. Ima i onih koji uopće nemaju mjesne odbore, koji su ih potpuno ukinuli i gdje oni naprosto uopće ne postoje i znači prva ili najniža razina u općini je onda gradsko vijeće ili općinsko vijeće, a mjesni odbori niti ne postoje. Osobno smatram da to isto nije dobro, pogotovo za grad površine Ivanić-Grada koji ma 156-157 km² što je evo tri puta više nego što je Dugo Selo, imamo onda i puno više problema i drugačije smo koncipirani, znači stanovništvo nam je rašireno, nije na jednom mjestu koncentrirano. Tako da ćemo ići prema novom ustroju i onda raspisu izbora za mjesne odbore. Što se tiče novog dječjeg vrtića, ne znam sada, znači meni je malo čudno da Vi ipak niste znali da je on od početka modularnog tipa. Znači, nije nikad niti bio čvrsti objekt nego je od početka njegov projekt bio modularnog tipa upravo radi toga što su takva nekakva iskustva bila da je to puno i brže i jednostavnije za odraditi i napraviti. I ono što je bio naš vrtić za razliku od mnogih drugih, a zato je ispao skup u izgradnji iako i nije ako gledamo, ne znam koja je zadnja licitacija vrtića u Novskoj i u nekim drugim mjestima, vidim da je to ista cijena kao i našeg. Naš je vrtić bio isprojektran kao energetski potpuno samodostatan objekt koji zapravo uopće nije trebao biti priključen na nikakav priključak niti električne energije niti bilo čega i onda smo, ako se sjećate, dobili na onom prvom natječaju onu prvu cijenu koja je bila za milijun eura i nešto više nego ova sadašnja što smo zaključili da nam je previše pa smo išli u preprojektiranje postojećeg vrtića gdje smo smanjili tu njegovu energetsku neovisnost, odnosno smanjili smo troškove po nekakvom prijedlogu projektanta pa smo sada dobili puno povoljniju cijenu nego prvi puta, a sam vrtić - započeti su radovi prošli tjedan. To što se nismo evo medijski hvalili s tim, nismo. Hvalit ćemo se kad bude gotov. Za nas je najvažnije da dinamika je krenula. Bili smo u Ministarstvu isto prošli tjedan, evo gospodin Gadža, predstavnik Županijske razvoje agencije, ja i Martin Madaras, dogovorili sve s Ministarstvom vezano za taj vrtić i sve ide svojim tokom i bit će završeno i bit će lijep i bit će isti po veličini onakav kakav je bio i prvotno u prvom projektu, isti i po načinu izgradnje kakav je bio u prvom projektu, samo će biti malo manje energetski neovisan nego što je bio prije odnosno uštede su na tim nekim stvarima koje su skupe u izvođenju. Tako da tu nije bilo nikakvih promjena niti odstupanja od onoga što je, kakvo je i što je započeto. Komunalni redari, znači imamo ih više, imamo dva. Prije smo imali jedan, znači, i prije smo zaključili da nam tu treba nekakva potpora. Momentalno, evo, iz nekih preustrojnih stvari je opet jedna gospođa, ali mislim da ne odustajemo od toga da imamo dva. Što se tiče radnog vremena komunalnog redarstva Ivanić-Grada, ono je pomično, znači oni rade i u dopodnevnim i u popodnevnim satima i obavljaju svoje poslove, a da li su oni svemogući da baš mogu - sve vjerojatno ne mogu, a u tom kontekstu onda i cijela ova Vaša priča oko zelenih površina, parkiranja automobila na zelenim površinama i svega ostalog, naravno da ne mogu oni 24 sata nadgledati i gledati tko je gdje parkiran. Uostalom, tu su bitna i ona pitanja na čijoj je parceli taj auto parkiran. Znači, ako je parkiran na pojasu županijske čestice, što je ako govorimo o Domu zdravlja, tada nadležnost komunalnog redarstva Ivanić-Grada tu prestaje i zapravo naši komunalni redari ne mogu njima pisati kazne jer nije na čestici Grada niti u pojasu gradske čestice. S tim da ne mogu, naravno, odmah niti naplatiti kaznu nego, znate i sami da onda to sve završi na sudu nakon mjeseci i mjeseci posla i svega i vrlo često naše pravosuđe to tretira s nekakvom opomenom ili bez nekakvih drugih sankcija za takve osobe. Ali u svakom slučaju, kažem, redarstvo radi, komunalni redari su prisutni, a i opet kažem što smo već evo i mi osobno imali par puta situaciju, svatko od nas može poslikati takav auto, registraciju tog auta, slikati ga ako vas to živcira i nervira i kao savjesni građanin poslati takvu sliku s parkiranim autom na toj površini u komunalno redarstvo Grada i komunalni redari će ispisati kaznu. Znači, zna se vrijeme i mjesto kada ste Vi i svaki drugi građanin to može prakticirati i na neki način založiti se da onda rješava taj problem. Isto tako i što se tiče peseka. Slažem se s Vama da psima nije mjesto na dječjim igralištima. Postoje i obilježena su sva igrališta da zapravo kućnim ljubimcima tamo nije mjesto. Osobno uvijek šećem psa na uzici, a svjestan sam da ima i drugih situacija i opet je bitno i na čijoj čestici, da li je to gradsko dječje igralište pa je onda jedna shema ili je tamo ona livada od Naftalana gdje opet nemamo nikakve nadležnosti kao Grad, ali definitivno se slažem da to treba isto sankcionirati i na neki način utjecati na ljude da se drže reda. Aglomeracija, dobro ste rekli da se evo s time već stvarno dugo borimo. Ono što treba reći to je da sve što je do sad napravljeno i sve što je do sad odrađeno je privremena situacija, to ništa nije konačno niti je šta preuzeto niti će se bilo šta preuzimati dok ne bude potpuno projekt završen. Na mnogim mjestima imamo rupe, ulegnuća, propadanja, svakakve su situacije znači i sa šahtama i s ostalim stvarima i ovo evo zadnje što smo bili s gospođom Češković u Posavskim Bregima, s direktorom i nadzorom, odnosno u Ivaniću pa smo to komentirali i obišao se teren, njihov je stav jasan da će se sve vratiti u prvotno stanje. Svi oni problemi koji postoje i sada, uvjeravaju nas da je to privremeno, da to nije ništa konačno, da je to zato da se momentalno omogući nekakav lakši promet, a da će sva ona mjesta koja ne odgovaraju zapravo onome što bi trebala ići ponovo u sanaciju, biti ponovo rađena i preuzeta, ali do tada imamo još skoro godinu i pola. Znači Osnovna škola, konkretno, onu poruku koju ste mi Vi poslali, ja sam je proslijedio pročelniku u Županiju i nazvao sam zamjenika župana, upozorio sam ih na situaciju onakvu kakva je. Odgovornost je jasna, ravnatelj škole, pročelnik županijski ili tko već je i ne znam tko je na gradilištu obaviješteni su od moje strane, a temeljem upravo Vašeg nekakvog angažmana i prema meni upozorenja preneseno je na odgovorne ljude. Momentalno ne znam evo nisam sada bio zadnjih tjedan, dva u školi, kakva je situacija, ali nadam se da se popravila.

Gđa Maja Krnjević – Ja moram samo pitati, meni sada ovo nije jasno. Znači, Dom zdravlja i parcela na kojoj je Dom zdravlja je županijsko vlasništvo i sad tamo, znači, mi kao Grad ne možemo ništa, tamo može raditi tko god šta hoće i nema nikakvih upozorenja, nema sankcija jer mi na to nemamo pravo. Malo mi to nije jasno.

Gđa Ilijana Mišković – Dakle, čestica na kojoj se nalazi Dom zdravlja je u vlasništvu Doma zdravlja Zagrebačke županije. Ono što komunalno redarstvo je postupalo i dalje će postupati to je onaj pojas sami nogostup i uski pojas zelene površine uz taj nogostup i ukoliko je vozilo parkirano na tom dijelu javne površine koja je u nadležnosti Grada, onda komunalno redarstvo sukladno Zakonu o komunalnom gospodarstvu i Odluci o komunalnom redu može postupiti i napisati kaznu. Sva ona vozila koja se nalaze na samoj zelenoj površini koja je sklopu te čestice Doma zdravlja, tu nadležnost nema komunalni redar. Jednostavno ovlasti komunalnog redarstva nisu tu. Ono što mi aktiviramo u tom trenutku, tu je Policijska postaja i možda bi bilo dobro naglasiti i sada da tu tražimo i podršku i potporu Policijske postaje Ivanić-Grad odnosno Policijske uprave Zagrebačke budući da oni imaju nadležnost i pisati kaznu na samom parkingu Doma zdravlja.

g. Željko Brezovečki Brzi – Stanari Ulice Zajčićeve i Barilićeve itekako su ljuti, kažu da jednostavno tamo u tih dvije ulice više ne postoje niti strojevi, a kamo djelatnici koji tamo nešto rade. Nekad su samo stajali strojevi pa su se, kažu, nadali da će doći i izvođači pa da će nešto raditi, a sada više nema niti jednih niti drugih, a ostala je samo raskopana ulica, šljunak, prašina i tako dalje. Pa ako ikako se može vidjeti da im odgovorimo. Ja sam pokušao odgovarati, ali oni žele čuti našeg gradonačelnika pa bih molio našeg gradonačelnika da on objasni šta je s tim jer ako malo samo razmislite za svega možda 15-20 dana reći će da asfaltne baze više ne rade jer je hladno i minus i oni ne mogu asfaltirati. Tako da bi itekako trebalo se požuriti ako ima se namjere. Drugo pitanje odnosi se na komunalno redarstvo pa eto ja sam si tu malo nešto čak i pribilježio pa kaže ovako – bilo bi lijepo kada bi naše komunalno redarstvo bar jednu večer izašlo u šetnju na našu šetnicu, misli se na od pizzerije Rošo pa sve do šetnice koja završava kod potoka Žeravinec. Zašto to govorim? Zato što jedan dio tih lampi koje smo tamo postavili ne svijetle. S druge strane imamo tri dijela šetnice, kako se radila I. etapa, II. etapa i III. etapa i tako imamo tri različita rasvjetna tijela, tri nekakva nova modula, tri puta nešto novo pa onda eto kada se šetamo i kada prolazimo dolazimo do najčudnijeg dijela ili treće ili najzanimljivije koja počinje od željeznog mosta tamo kod doma Jalševec, a završava tamo kod potoka Žeravinec. Zašto je najčudnija? Ne znam što se htjelo tamo napraviti, ali kaže ovako – prije svega imamo 16 razvodnih ormarića. U cijelom Gradu ih nemamo 16, a tamo imamo na svakih 25 metara ormarić. Pa onda kaže dalje 6 lampi ne svijetle uopće, onda imamo 11 onih željeznih dijelova koji vam izgledaju kao da ćemo prebaciti preko toga znači neki dobar tepih i onda uzeti klofer i klofati to na tim željeznim cijevima. To govorim o cijevi metar visine, naravno ne svijetle, imale su čak i svijetlo i sada kad čovjek dođe napokon do slijedećeg onda imate čak i nešto da bi se moglo sjesti, ali od tih sjedećih mjesta četiri su razbijena. Znači, nema se gdje sjesti, sve je razbijeno, pofarbano sa sprejevima, eto i kada idete skroz do kraja onda ćete vidjeti na zadnjoj lampi jednostavno nedostaje stakleni dio i ne svijetli, a na jednoj je već razbijena samo ona plastična šlica i na kraju kad bi se htjeli onako malo bolje zagledati onda bi skužili da 9 lampi uopće nije postavljeno kako treba. Šta to hoću reći? Ta lampa sastoji se od jednog stupa od 2,5 m željeznog, a onda u gornjem dijelu koji je 40 cm jedan kao plastičan tuljac, unutra se nalaze dvije lampe koje bi trebale gledati paralelno i svijetliti na šetnicu

Predsjednik Gradskog vijeća – Malo skratiti, kolega.

g. Željko Brezovečki Brzi – Oprostite, dali ste i dopresjednici Maji pa ja koristim.

Predsjednik Gradskog vijeća – Samo skratite.

g. Željko Brezovečki Brzi – Hoću svakako. Šta hoću reći. Znači, kad bi bila pravilno postavljena lijeva lampa bi svjetlila u jednu stranu, a desna u drugu. Ovako kad je poprečki stavljena onda vam jedna svijetli na šetnicu, a druga svijetli 3,5 metra na zelenu travu. Nadam se da će komunalno redarstvo jednom ići u noćnim satima pa eto da ja sve to sad ne govorim da lijepo prođu i vide. Kada dolazimo na drugi dio šetnice kod teniskog igrališta, tamo nam nedostaju čak i 3 tanjura ona. Znači, ta lampa postoji stup i gore ima jedan prekrasan tanjur bijeli kojeg uopće nema. Odletio je, otišao je. Ne znam kamo. Možda je na dnu Lonje, ali što kažem na to – mislim da imamo mogućnost iza Sportskog parka Zelenjaka, iza kuglane se nalaze tri takve lampe s tim okruglim tanjurima pa neka se sad izuzmu od tamo i neka se promijene na tom mjestu gdje fali, a isto tako ispred Turističke zajednice Ivanić-Grad nasuprot pošte fali taj jedan tanjur. Imamo takva dva tanjura isto kod onoga bazena ili tamo gdje gledamo filmove i nastupe pa eto pošto je to sa strane neće nagrđivati ovo ako se naruči lampe nekog drugog stila. Evo to su samo prijedlozi da ne kažemo samo šta treba napraviti, ali mislim, evo mislim, da bi to bilo onako iz prve ruke moglo se napraviti. Sljedeće pitanje se odnosi, to je ovo pitanje koje sam već sada proširio tako da sam pitao dva, znači iza kuglane se samo uzmu i odšarafi, ključ broj 10, i metne tamo gdje nedostaje već cijelu godinu. Ja znam da je problem kada su se postavljale te lampe nije više bilo novih lampi u takvom obliku, a ako se stave drugačije grdo će izgledati pa onda uzmite tamo gdje ima i stavite gdje fali. Sljedeće pitanje, evo gospodin gradonačelnik je već i rekao pa prema tome neću ponavljati, htio sam pitati za dječji vrtić kada će se krenuti raditi, ali eno vidi se kod đačkog doma da su radovi u tijeku pa eto preskočit ću to pitanje.

Gradonačelnik – Što se tiče Barilićeve i Zajčićeve, aglomeracija situacija znamo svi kakva je i što se dešava. Ne znam sada u kojoj fazi su te dvije ulice, znam da jedan dio tamo nema izlaza pa sad probijamo cestu prema Opatincu da omogućimo tamo dio radova, ali mogu reći evo da ću se raspitati da sad ne bubnem nešto bez veze, ali ne znam u kojoj je fazi. Znači Vodovod i odvodnja je prava adresa za svako pitanje po tim ulicama, ali pitat ćemo što je u planu i da li je u planu da se to barem nekakav asfaltni sloj stavi prije zime ili nije. Što se tiče šetnice, da, ona je rađena u tri faze, koliko ja znam tamo su dvije vrste lampi, nisu tri, možda se varam, imamo leteće tanjure i imamo one druge koji nisu leteći tanjuri i ok mislim, evo ja prolazim svako večer tamo, šećem peseka, ali još mi nije palo na pamet da ih brojim i da gledam koliko ima razvodnih kutija, koliko nema, pretpostavljam da je sve po projektu i možda bolje da građevinare to pitamo, kolege koji su to gledali, a ovo to su neke umjetničke instalacije koje ne razumijete. To je jednostavno tako. One su tu prisutne i trebale bi svijetliti i one su lijepe, a tko zna možda ćemo imati i neku manifestaciju klofanja tepiha na šetnici pa će nam poslužiti. Malo se šalim, ali evo prihvaćam sve Vaše sugestije i pogledat ćemo malo oko tih lampi. Znam da je još u garantnom roku, da je pod garancijom znači taj treći dio pa ono sve što je u garanciji će se zamijeniti, izmijeniti. Evo hvala na podstreku da se obiđe taj dio terena i da se to znači pogleda i riješi. Momentalno su evo tamo i radovi na kanalizaciji i ono što mogu najaviti da kreću veliki radovi, da jedan dio šetnice će se srušiti jer je tu i sabirna jama kanalizacijskog sustava tako da ćemo još imati na šetnici svega i svačega i mnoštvo pitanja vjerujem na ovom Gradskom vijeću.

g. Željko Brezovečki Brzi – Eto nisam se imao namjeru javiti, ali kad je gradonačelnik tako rekao pa eto ja mu predlažem da onda zajedno s komunalnom djelatnicom prošeću pa će onda vidjeti da ima tri vrste lampe. Jedne lampe su kod Roše, jedne su ove s tanjurima, a treće su ova instalacija kako kažete za klofati nekakve tepihe i ovo. Meni bi bilo drago kad bi ova instalacija koja je tamo postavljena svijetlila onda ne bi se dogodilo da sve ukupno 22 lampe ne rade. Samo me zanima da li je preuzeta ili nije, a kad imam još jedno pitanje pravo onda ću pitati da li je moguće da se napravi projekt na SP Zelenjak i da se postavi znači paneli na krovu od igrališta tamo znači gdje gledaju gledaoci, da jednostavno riješimo elektru ili točnije da ušparamo na struji. Ako je moguće na krov od gledališta da se postavi. Tamo ima preko tisuću kvadrata mjesta, napravimo projekt i ušparamo na struji i za šetnicu i za ove klofere na kojima treba klofati.

Predsjednik Gradskog vijeća – Nema dodatnih pitanja kada se jednom postave pitanja i tu smo završili što se tiče pitanja, ali uzet ćemo u obzir. Komunalno redarstvo je upisalo taj slučaj pa će sukladno tome i postupiti.

g. Renato Mikac – Ja neću biti kao kolegica Maja i Brzi, bit ću kratak, jedno pitanje, u stvari, ne pitanje nego prijedlog. Znači, ovih dana smo išli po grobljima tu i mislim da bi možda bilo dobro da se po grobljima stave nekakvi pokretni wc-i jer sam imao priliku svjedočiti gdje je dotični gospodin kraj groba skinuo se i radio veliku nuždu. Znači, nije primjereno. Kada bi bili nekakvi oni wc-i bilo bi to onda puno prikladnije.

Predsjednik Gradskog vijeća – Kao sugestija je u redu i razmotrit će se i to.

g. Krešimir Golubić – Imam samo dva ili tri pitanja. Prvo pitanje je znači pozicioniranje Grada Ivanić-Grada u strateškim projektima Republike Hrvatske. Evo, znači, nedavno je izašla vijest da je Grad Sisak ušao u najuži izbor za najnoviju energanu kao što se to zove po novom, tu spalionicu zatvorenog tipa, spalionicu otpada znači koja će pokrivati znači taj sjeverozapadni dio Hrvatske i sada mene zanima, to je spalionica kao što je u gradu Beču. Da vas samo kratko informiram, u gradu Beču je spalionica otpada otprilike nalazi se doslovno u centru grada, ne zagađuje vam baš ništa, a doslovno četvrtina grada se skoro besplatno grije na tu spalionicu otpada. Mene sada zanima da li je Grad Ivanić-Grad bio u konkurenciji tih strateških projekata Republike Hrvatske i pošto u strateškim materijalima Grada Ivanić-Grada jedna od odrednica je taj ravnomjerni razvoj svih područja Grada Ivanić-Grada kao grada od 174 km² i 19 naselja. Znači to je bilo prvo pitanje. Drugo pitanje je vezano za ovo prvo. Znači na cesti prema Žutici, prema pitanjima građana, šta se tamo gradi što izgleda na neku spalionicu s dimnjacima pa htio bih gospodin gradonačelnik da se referira na to. Treće pitanje je – na prošlom sazivu Gradskog vijeća imali smo priliku, ovdje je bio gospodin Masten, ravnatelj Vodovoda i odvodnje Zagrebačke županije i načelno smo postavili upit, dogovorili da ako se neki dio grada, neka cesta, ako grad daje suglasnost da se započnu radovi da se ta informacija proslijedi ili nama kao gradskim vijećnicima ili nama u Mjesni odbor koji itekako komuniciramo s građanima svaki dan i svaka naša informacija dopire do jako puno građana. Znači, nakon toga se baš ništa nije dogodilo, niti smo mi dobili informaciju da li se nešto radi, da li je Grad dao suglasnost ili da li je neki problem nastao. Znači, potičem na tu komunikaciju. Puno se može lakše stvari odraditi ako se komunikacija kvalitetno odradi prije toga.

Gradonačelnik – Što se tiče, mislim, strateških projekata Republike Hrvatske, samo ime govori da su to strateški projekti Republike Hrvatske. Ako govorimo konkretno o smeću, o spalionici smeća, vjerojatno da ovdje sjedi netko od zelenih onda bi Vas sad sasuo s brdo negativnih reakcija na taj objekt o kojem govorite i vjerojatno bi imao potpuno drugu konotaciju, iako se ja slažem s Vama. Ja iz svog osobnog iskustva držim da su spalionice rješenja za Republiku Hrvatsku iako je nekakva nacionalna politika kontra toga i protiv toga. Uopće koncept gospodarenja otpadom Republike Hrvatske je, rekao bih, u katastrofalnom stanju, a osobno sam značajno sudjelovao u cijeloj toj priči s obzirom da sam bio prije nego sam postao gradonačelnik na poziciji direktora Županijskog centra za gospodarenje otpadom koje je tada trebalo biti na području Grada Ivanić-Grada i gdje, kada se došlo do faze da su ispunjeni svi uvjeti za to je došlo do promjene vlasti na nacionalnoj razini i cijeli taj koncept je tada znači prekinut i opet smo se vratili na sustav da će biti Ivanić-Grad kao i cijela Zagrebačka županija zajedno s Gradom Zagrebom u smislu zajedničkog centra koji do dan danas evo još niti ga ima nit je zaživio niti postoji, a od tada pa do danas je prošlo možda 15 godina od kad smo mi već mogli imati takav centar i na području grada. Od strateških projekata, također, koji su u interesu Republike Hrvatske je gdje je Grad Ivanić-Grad znači definitivno i na sjednici Sabora usvojen kao strateški projekt, to je pruga od Dugog Sela do Novske, koja je uvrštena u strateške projekte Republike Hrvatske od kojeg do danas još nismo vidjeli ništa, iako je ona za grad Ivanić-Grad izuzetno bitna. Iako ste Vi vidim producirali tu da ste vrlo u tom projektu, da komunicirate, i tako dalje i tako dalje pa Vas je vjerojatno onda iznenadila ona vijest da je sada taj projekt u toj fazi kao što je donekle iznenadila i nas pa smo evo i poslali upit i na Ministarstvo i na HŽ infrastrukturu i na sve institucije da nam se pojasni gdje smo i što smo, ali još odgovor nismo dobili pa ćemo vidjeti. Znači definitivno postoje projekti strateškog interesa Republike Hrvatske na području Grada Ivanić-Grada o kojima se razgovara i s Vladom i s kojima doživljavamo sve i svašta i to je daleko od nečega na što Grad Ivanić-Grad može utjecati, odnosno ne može utjecati gotovo pa ništa, a, znači, nadam se da oni koji su planirani na području Grada da će se ipak realizirati jer osim što su važni za RH važni su i za Grad Ivanić-Grad. Što se tiče ceste prema Žutici, zadnje gradilište koje ja znam je tamo bilo od Premifaba, pretpostavljam da je to njihov pogon. Oni su bili tu i predstavili na ovom Gradskom vijeću kompletno što će raditi i što rade pa možemo ih ponovno pozvati, znam da nisu još krenuli s radom i da ako smo zaboravili da nam još jednom ponove evo koja je njihova djelatnost, što će oni raditi. Uglavnom oni rade svoj pogon tamo i koliko znam još nije počeo s radom pa onda ću evo zamoliti predsjednika vijeća da na prijedlog gospodina Golubića da se zamoli Premifab opet da ovdje prezentira što grade i što rade, ne smatram se previše kompetentnom osobom da o tome govorim. Što se tiče, drago mi je evo da jer ste i Vi dokaz kolegici Maji da mjesni odbori neki rade i na dnevnoj bazi komuniciraju znači s građanima. Uglavnom mi suglasnost izdajemo za pojedinu ulicu ili za pojedini dio grada. To sad stvarno ne znam da li se objavljuje na stranicama Grada ili ne, evo pročelnik tu i pročelnica, mislim da da, ali neću reći 100 % ali sigurno mi sad ne telefoniramo svakoga u mjesni odbor sada da počinju radovi ili ne počinju, ali mislim da se na stranicama Grada objavljuje kad počinju neki radovi ili kad su planirani da negdje započnu pa, ev,o ako je to nekako možemo vidjeti da se onda za te neke zainteresirane vaše projekte da vas se posebno još obavještava, ali mislim da nema potrebe, da je sve na stranicama Grada.

Gđa Mirna Češković – Imam dva pitanja. Naše umirovljenike zanima da li će dobiti božićnicu i drugo pitanje je da li imate kakvu informaciju kaj je s prugom, odnosno s drugim kolosijekom. Znam da nije u Vašoj domeni, ali eto možda imate kakvu informaciju jer se malo priča da se od toga opet odustalo pa kaj će zapravo bit od toga.

Gradonačelnik – Razmatramo još, evo iskreno da kažem, božićnicu za umirovljenike, koji će biti cenzus i da li će biti ili neće biti nemam još u ovom trenutku odgovor ali će proračun u roku od tjedan dana ja mislim biti objavljen pa ćemo onda u ovih tjedan dana to još razriješiti. Razmatramo o tome da bude u određenim cenzusima određeni iznosi i bit će to manje nego prošle godine sigurno i pokušat ćemo znači nešto isplatiti. Što se tiče pruge, evo baš mi je danas stiglo ovo što sam gospodinu Golubiću rekao da još nismo dobili odgovore, evo stigao je danas odgovor, sada sam ga ovdje dobio, u kojem piše evo pročitat ću samo zadnju rečenicu – uvažavajući trenutnu dinamiku predviđa se potpis ugovora za izvođenje radova kao i za počinjanje istih u prvoj polovici 2026. godine, HŽ infrastruktura, evo s današnjim danom.

g. Mladen Prelec – Nastavljamo na istu temu praktički, znači aglomeracija, način izvođenja radova ne znam više kako bi to nazvao, zadnji put smo imali direktora Vodovoda i odvodnje s kojim nismo na kraju postigli ništa. Znači Deanovec, Ulica Josipa Badalića je službeno gotova, asfaltirana i sada možemo pjevati kome bi šumilo more, more sinje jer upravo tak izgleda cesta valovito. To jednostavno ne liči na gotovu cestu s tim da su se izvođači radova maknuli. Znači više nema niti jednog stroja, niti jednog radnika, oni su službeno završili. Ja ću sad reći kako, a onda ću pitanje postaviti. Znači kod samog raspela na raskršću sa Cobovićevom je ostalo nekakvih 30 m neasfaltiranog djela, tu su oni imali svoju bazu gdje su uredno asfalt potrgali ali baš tih 30-tak metara ne ide, cijev ide s druge strane, to nisu asfaltirali, to su ostavili. Oko raspela rubnik je ostao potrgan, znači sve je oštećeno. Oko tog rubnika je stavljen novi sloj asfalta, ne liči na ništa jednostavno. Pored toga 10 m dalje je spomenik Josipu Badaliću, prilazni put na koji su oni dolazili odnosno staza na koju su oni dolazili šleperom prvih dana sjećam se kada su rekli „to ćemo mi sve dovesti u prvobitno stanje“, to je uništeno. Znači da treba urgirati da se taj dio također riješi, znači taj spomenik odnosno ta prilazna staza mora biti uređena i dovedena u stanje kakva je bila prije. Odmah pored, 5 metara dalje nalazi se autobusna stanica na kojoj bi djeca trebala čekati autobus dok idu u školu. To trenutno izgleda tako da djeca mogu čekati na autobusnoj stanici, a kada dođe autobus ako pada kiša onda djeca mogu oprati noge pa onda ući u autobus jer tako je izvedeno. Tamo su stavljana ne znam iz kojeg razloga tri sloja asfalta. Autobusna stanica je sada nekakvih desetak centimetara niža od ceste, a između se nalazi sloj nekakvih još 10 do 15 cm, kad padne kiša imamo bazen, ako ništa drugo evo u Deanovcu smo dobili bazen. To je crni humor. IV., V. i VI. Odvojak Ulice Josipa Badalića ne da nisu popravljeni da bi promet mogao teći odnosno nisu asfaltirani, nego nisu ni popravljeni pa imamo u IV. Odvojku nekakvih stotinjak metara do zadnje šahte gdje su digli asfalt, razrovali sve i tako je ostalo. VI. Odvojak nije uopće popravljan niti asfaltiran, V. odvojak ista stvar. Znači treba vidjeti kad se to planira popraviti s obzirom da su oni sve izasfaltirali i maknuli se. Mislim ne može biti obrazloženje kada bude gotovo budete se žalili jer to nema smisla. Nitko nema namjeru gledati, trpjeti radove nigdje, ni u centru Ivanića ni na periferiji Ivanića sljedećih četiri godine koliko traje garancija na njihove radove. Istovremeno poklopci odnosno šahtovi koji su postavljeni su postavljeni točno kao da su se mala djeca igrala jer kad se šaht postavlja onda bi trebalo ramu koja je tokarski obrađena isto kao i poklopac trebalo bi očistiti, a ne samo baciti gore. U Ulici Josipa Badalića kod obitelji Rupčić je poklopac postavljen, taj dan je izletio van, stajao je tako 24 sata, onda su susjedi sami vratili taj poklopac koji je bio već spigan pa su drugi dan dolazili iz Vodovoda i odvodnje, odnosno izvođača radova tražiti gdje je taj poklopac. Evo ga klopoće tamo, ljudi ne mogu spavati jer kad god auto prođe preko njega kao bubnjevi se čuje. To je što se tiče radova, znači pitanje je samo jedno – da li se može, kad se može, šta se planira napraviti da se to sve zajedno dovede u red da ne liči na takav nered. Istovremeno Ulica Dragutina Kocmana vapi za kakvim takvim uređenjem, barem onih 950 m makadama jer i za vrijeme ovih radova je već jednom o trošku Grada popravljana. Tražili smo to već ponovno da se popravi jer je uništena od izvođača. Nije popravljena. Tamo su sada rupe nekakvih tridesetak, dvadesetak, pedesetak cm kako koja, pa s obzirom da ne znamo kako će ova dinamika radova dalje ići da li je moguće barem ponovo nasipati novi šljunak da te rupe nisu takve kakve su trenutno. Sljedeće pitanje, vrtić u Graberju kada će biti gotov pa da se zajedno poslikamo na kraju radova ne na početku kada već to izbjegavate, malo humora. Kolegica mi je otela pitanje za penzionere pa ću to preskočiti.

Gradonačelnik – Znači, ja mogu samo reći da sam na Vašoj strani i da iz onoga što Vam mogu reći to je ono što, evo Mirna i kod Vas, Posavina ista stvar je i kod Vas, i ono što oni nama govore je da radovi nisu gotovi, oni nisu nigdje gotovi i da će sve to što ne štima se raditi nanovo koliko sam ja njih skužio, evo neka me Mirna ispravi ako ne. Znači oni sad to će porokati da se može prolaziti, kaj treba propasti u ovih godinu dana neka propadne i sve će se raditi nanovo. Je li Mirna tako rečeno? Ja još jednom te budem pozvao, direktora ću ti tamo dopeljati i nadzor još jednom u Deanovec u jeftinjaru pa neka još jedanput ti to objasne, ali tak je nama objašnjeno i vjerujem da tako će i biti jer ne može ovako ostati kako ste i rekli. Znači tako ne može ostati. Oni moraju to vratiti u prvotno stanje. Kako će to vratiti i koliko će to trajati ja ne znam, ali oni to moraju. Nema ni njima druge iako je to županijska cesta, ne bude se nas ni pitalo to sam ti htio reći. Pitat će se one druge, nismo mi vlasnici te ceste. Što se tiče nasipavanja u Kocmanovoj, evo vidjet ćemo da li je to moguće ili nije napraviti još sad, a vrtić čeka tehnički pregled. Prijavljen je i čeka se tehnički pregled. Čim se obavi tehnički pregled, ne znam za tjedan, dva, tri to je to, mislim da nadzor u četvrtak još treba doći neke završne odredbe potpisati i prijavljuje se tehnički pregled i to je to. On je u principu završen, ovaj novi dio, e sada tu se treba spojiti sa starim pa su tu još neke preinake, vjerojatno će djeca iz starog prvo postojeće grupice preseliti u novi dok će se u starom vrtiću odraditi određeni još radovi koji su potrebni da se spoji s novim i onda će se u globalu cijeli vrtić pustiti vjerojatno iduće godine 100% u promet, ali da, došli smo do kraja, budemo se slikali.

g. Mladen Prelec – Naime, slažem se da je Ulica Josipa Badalića županijska cesta, ali IV., V. i VI. Odvojak su gradski dio, a nisu uređeni, nisu dovedeni u red i to je onda ono gdje ih možemo stisnuti.

**1. TOČKA**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojen

**Z A K LJ U Č A K**

**o primanju na znanje Financijskog izvješća i Izvješća o radu**

**Pučkog otvorenog učilišta Ivanić-Grad za 2024. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**2. TOČKA**

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je s 13 glasova za jednoglasno usvojen

**Z A K LJ U Č A K**

**o primanju na znanje Financijskog izvješća i Izvješća o radu**

**Gradske knjižnice Ivanić-Grad za 2024. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**3. TOČKA**

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je s 13 glasova za jednoglasno usvojen

**Z A K LJ U Č A K**

**o primanju na znanje Financijskog izvješća i Izvješća o radu**

**Muzeja Ivanić-Grada za 2024. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**4. TOČKA**

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je s 13 glasova za jednoglasno usvojen

**Z A K LJ U Č A K**

**o primanju na znanje Financijskog izvješća i Izvješća o poslovanju**

**trgovačkog društva Obiteljski radio Ivanić d.o.o. za 2024. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**5. TOČKA**

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je s 13 glasova za jednoglasno usvojen

**Z A K LJ U Č A K**

**o primanju na znanje Financijskog izvješća i Izvješća o poslovanju**

**trgovačkog društva Razvojna agencija IGRA d.o.o. za 2024. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**6. TOČKA**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojen

**Z A K LJ U Č A K**

**o primanju na znanje Financijskog izvješća i Izvješća o poslovanju**

**trgovačkog društva Poduzetnički centar Ivanić-Grad d.o.o. za poticanje i razvoj poduzetništva za 2024. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**7. TOČKA**

Gradsko vijeće jednoglasno je sa 14 glasova za jednoglasno prihvatilo prijedlog predsjednika Gradskog vijeća da se održi objedinjena rasprava za podtočke predmetne točke.

**a)**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je s 9 glasova za i 5 glasova suzdržan usvojen

**Z A K LJ U Č A K**

**o usvajanju Analize stanja sustava civilne zaštite na području**

**Grada Ivanić-Grada za 2024. godinu**

**b)**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kao je s 9 glasova i 5 glasova suzdržan usvojen

**Z A K LJ U Č A K**

**o usvajanju Godišnjeg plana razvoja sustava civilne zaštite na području Grada Ivanić-Grada za 2025. godinu s financijskim učincima za trogodišnje razdoblje**

Zaključci prileže zapisniku i čine njegov sastavni dio.

Napomena: Zaključci su u istovjetnom tekstu usvojeni na sjednici Gradskog vijeća, a vijećnicima su dostavljeni u materijalima za sjednicu Gradskog vijeća.

**8. TOČKA**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je s 12 glasova za i 2 glasa suzdržan usvojena

**O D L U K A**

**o donošenju Plana djelovanja u području prirodnih nepogoda za 2026. godinu**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**9. TOČKA**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojena

**O D L U K A**

**o osnivanju Savjeta mladih Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**10. TOČKA**

Gđa Ilijana Mišković – Pred vama je prijedlog nove Odluke o komunalnoj naknadi. Dakle, komunalna naknada se plaća za nekretnine na kojima se najmanje obavljaju komunalne djelatnosti održavanje nerazvrstanih cesta i održavanje javne rasvjete te koja je opremljena najmanje pristupnom cestom, električnom mrežom i vodom. Ono što mislim da smo svi svjesni da je Grad Ivanić-Grad zbilja uložio u komunalnu infrastrukturu i od 2018. do današnjeg dana vidimo napredak, stoga je prijedlog da se sa šest zona smanji na tri zone sukladno, dakle, trenutnoj situaciji. Ono što je isto bitno naglasiti da naselje Ivanić-Grad bi pripalo 1. zoni, znači ukupno naselje Ivanić-Grad pripada 1. zoni, naselje Lepšić, Prerovec i Prečno se svrstava u 3. zonu, dok naselje Opatinec njemu se ne obračunava komunalna naknada radi smještaja odlagališta otpada Tarno u tom naselju. Tu bih još htjela naglasiti, dakle, u koeficijentu namjene razrađeni su ti koeficijenti i ono što je bitno da ovdje se ne ide na veliko poskupljenje prema građanima, dakle u prosjeku će to biti poskupljenje 11 %, nego se išlo na poslovne prostore koji služe za djelatnosti koje nisu proizvodne. Dakle, složit ćemo se svi da je u redu da recimo oni prostori koji priređuju lutrijske igre, igre u kasinu i slično da oni onda imaju koeficijent namjene 10, recimo djelatnosti koje distribuiraju naftu i plin te benzinske postaje imaju koeficijent 8 i tako dalje, kao što vam je razrađeno u materijalima. Dakle, obračun komunalne naknade se obračunava kao umnožak koeficijenta zone, koeficijenta namjene te boda komunalne naknade.

g. Krešimir Golubić – Zanima me sama ta metodika otvaranja javne rasprave oko ovako jako važne teme. Na javnoj raspravi koja je bila jednostavno bode u oči da koliko predstavnika zainteresirane javnosti je dalo očitovanje je nula i koliko je bilo primjedaba je nula. Znači da ili javna rasprava nije došla do svih do kojih je trebala doći ili jednostavno materijal nije predstavljen na taj transparentni način. Nevjerojatno je da 4500 kućanstva da baš nitko nije imao ništa reći o ovoj temi, a ni stotinjak poduzetnika. Mi smatramo da bi javnu raspravu trebalo ponoviti na transparentni način, kao što sam rekao maloprije komunicirati sa vijećnicima, s mjesnim odborima da se ta informacija proširi da građani daju svoje mišljenje i nakon toga dati prijedlog na Gradsko vijeće.

Gđa Ilijana Mišković – Hvala na sugestiji, ali savjetovanje s javnošću se održalo sukladno Zakonu i bilo je objavljeno na stranicama Grada i svi zainteresirani su mogli upisati svoje komentare, odnosno možda neku sugestiju ili slično. Savjetovanje s javnošću je trajalo 30 dana, kao što sam rekla sve je provedeno sukladno Zakonu. Dakle, sve je bilo dostupno na stranicama Grada pa svi zainteresirani koji prate stranice su onda mogli napisati svoj komentar.

g. Mladen Prelec – Kažete kolegice da je poskupljenje neznatno 11%, slažemo se, to nekakvih desetak eura ispadne po kućanstvu, ali problem je kada platite 10,00 eura za više, a ne dobijete ništa. Odnosno plaćate godinama, a ne dobivate ništa. To je problem, a onda vam se svede na ono pitanje koje sam ja već par puta dobivao od građana, a to je zašto se plaćaju komunalna, a one grabe ispred kuća čistimo sami, odnosno kosimo. Nije problem to platiti ali za plaćenu uslugu tražimo i da dobijemo uslugu, a onda poskupljenje je stvarno neznatno.

Gđa Ilijana Mišković – Samo bih naglasila, rekla sam da je neznatna razlika, odnosno da je ključna ta razlika da se zapravo išlo na ove djelatnosti, a ne na građane. Ja se ne mogu složiti s Vama da ne dobivate ništa s obzirom da smo upravo razgovarali i o ovim problemima na aglomeraciji, a kanalizacija je upravo jedna od komunalne infrastrukture koja će biti na vašem području i zbilja se Grad trudi da sva područja Grada obuhvati napretkom odnosno da se ulaže na tom području i evo sugestija odnosno komentar za košnju graba mi smo se uvijek trudili i nastavit ćemo se truditi. Evo sada imamo i promjene u Komunalnom centru tako da se nadam da ćemo u održavanju zelenih površina u budućnosti imati malo manje problema nego što smo imali do sada.

Predsjednik Gradskog vijeća – Znači malo strpljenja i vidjet ćemo rezultate.

Gđa Maja Krnjević – Ja bih zamolila gospođu Ilijanu obzirom da nas sluša najveći dio starije populacije u Gradu Ivaniću da im objasni koliko je to ne u postotku nego u novcu. Koliko je bila komunalna naknada prije koliko će ona biti sad za građanstvo. I druga stvar, da li i kako ide naplata komunalne naknade privrednicima koji godinama ili nekoliko godina za redom nisu platili komunalnu naknadu. Da li inzistirate na tome, da i provodite sudske postupke jer znamo da je bilo onih privrednika koji iz principa pod navodnicima nisu to htjeli plaćati i nisu platili. Da li su procesuirani i da li ta naplata ide? Samo da još kažem, jer mi svi ostali koji plaćamo komunalnu naknadu znači mi smo bedasti, a oni misle da su moćni pa ne moraju plaćati.

Gđa Ilijana Mišković – Teško mi je reći koliki će to biti iznos budući da se komunalna naknada obračunava po kvadratima pa dakle ne mogu ja sada znati otprilike koliko je imao netko račun, ali to će biti tih nekih 11 % na trenutni iznos kada pričamo o privatnim kućanstvima u prosjeku, ali budući da je išla i promjena zona i slično onda je tu teško generalizirati nego se mora točno odrediti. Naravno da smo mi na raspolaganju i može se doći po informacije u gradsku upravu. Po pitanju naplate komunalnih naknada vršimo trenutno reviziju. Ono što se mogu složiti s Vama je da su svi obvezni i trebaju plaćati komunalnu naknadu i evo tu mogu reći da dosta pozitivno šaljemo ovrhe i da smo se dosta i naplatili po pitanju ovrha tako da nije da to stoji i čeka i nije da su oni građani koji plaćaju bedasti nego samo izvršavaju svoju dužnost, ali evo naplatili smo se i od onih koji su možda smatrali da to ipak ne bi trebali plaćati.

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je s 8 glasova za, 2 glasa protiv i 4 glasa suzdržan usvojena

**O D L U K A**

**o komunalnoj naknadi**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**11. TOČKA**

Gđa Ilijana Mišković – Kao što sam i rekla i na prethodnoj točki, dakle, izračun naplate komunalne naknade je umnožak koeficijenta zone, koeficijenta namjene i boda komunalne naknade. Pred vama je prijedlog nove Odluke budući da smo u ovom razdoblju od 2018. do danas prešli na euro tako da se onda ta vrijednost boda zapravo samo preračunala u euro i evo tu mogu i naglasiti da smo zaokružili na malo manje i to je prijedlog zapravo nove Odluke.

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je s 8 glasova za i 6 glasova suzdržan usvojena

**O D L U K A**

**o određivanju vrijednosti boda komunalne naknade**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**12. TOČKA**

Gđa Ilijana Mišković – Prijedlog Odluke o komunalnom doprinosu zapravo prati ovaj prijedlog koji smo imali Odluke o komunalnoj naknadi budući da smo išli na smanjenje sa 6 zona na 3 tako se onda i u ovoj Odluci o komunalnom doprinosu isto tako to izmijenilo i ono što je novost, a to je naplata komunalnog doprinosa za sunčane elektrane koje nisu bile u prošloj Odluci iz 2018.

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je s 8 glasova za i 6 glasova suzdržan usvojena

**O D L U K A**

**o komunalnom doprinosu**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**13. TOČKA**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojena

**O D L U K A**

**o davanju suglasnosti na prijenos vlasništva nekretnina označenih kao k.č.br. 249/3, k.č.br. 248/4, k.č.br. 247/3 i k.č.br. 246/4, k.o. Šarampov i brisanju zabilježbi**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**14. TOČKA – RAZNO**

Gđa Maja Krnjević – Obzirom da je točka Razno da smo mi na stolove dobili kalendare za 2026. godinu znači li to da je ovo zadnja sjednica u ovoj godini?

Predsjednik Gradskog vijeća – Nije, bit će još dvije najmanje.

Gđa Marina Šiprak – Danas smo dobili iz Turističke zajednice nove kalendariće pošto je naša Turistička zajednica dosta ažurna u pogledu pripreme takvih materijala i takvih stvari pa smo mi evo odmah vama danas na sjednicu vijeća donijeli te kalendariće, ali evo neće biti zadnja sjednica, imat ćemo još pretpostavljamo dvije.

Pod točkom Razno drugih pitanja niti prijedloga nije bilo.

Sjednica Gradskog vijeća Grada Ivanić-Grada dovršena je u 17:54 sati.

Zapisnik izradila PREDSJEDNIK

GRADSKOG VIJEĆA

Nikolina Mužević Željko Pongrac, pravnik kriminalist